ព័ត៌មាន​អន្តរជាតិ​សង្ខេប៖ ២៤ សីហា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី២៤ សីហា ២០១១។
មេដឹកនាំប្រទេសលីប៊ី លោក ម៉ូអាម៉ារ ហ្កាដាហ្វី (Moammar Gadhafi) បានអំពាវនាវឲ្យអ្នកស្រុកនៅក្នុងរដ្ឋធានី ទ្រីប៉ូលី (Tripoli) បោសសម្អាតពួកឧទ្ទាមឲ្យអស់ពីទីក្រុង បន្ទាប់ពីពួកយុទ្ធជនឧទ្ទាមបានចូលលុកលុយក្នុងគេហដ្ឋានរបស់លោក ហើយបានយកគ្រឿងអាវុធ ទូរទស្សន៍ និងវត្ថុអនុស្សាវរីយ៍ចេញពីទីកន្លែងរបស់លោក។ បុគ្គលិកស្ថានទូតលីប៊ីនៅប្រទេសហ្វីលីពីនបានធ្វើពិធីអបអរសាទរដល់អ្វីដែលមើលឃើញហាក់ដូចជាការធ្លាក់ពីអំណាចរបស់លោក ម៉ូអាម៉ារ ហ្កាដាហ្វី នៅថ្ងៃពុធនេះ ដោយបានបំផ្លាញនិមិត្តរូបនៃការកាន់អំណាចផ្តាច់ការអស់ពេលជាយូររបស់លោក។ ក្រុមមន្ដ្រីនៃទីភ្នាក់ងារភូគព្ភសាស្ដ្រស.រ.អ.ឲ្យដឹងថា ការរញ្ជួយផែនដីនៅថ្ងៃអង្គារមានកម្លាំង៥,៨ ជាការរញ្ជួយផែនដីធំជាងគេនៅភាគខាងកើតស.រ.អ. ចាប់តាំងពីឆ្នាំ១៩៤៤មក។ ប្រធានាធិបតីប្រទេសរុស្ស៊ី លោក ឌីមីទ្រី មែដវេឌែហ្វ (Dmitry Medvedev) បានជួបជាមួយមេដឹកនាំកូរ៉េខាងជើង លោក គីម ចុងអ៊ិល (Kim Jong Il)  នៅថ្ងៃពុធនេះ នៅក្នុងមូលដ្ឋានយោធាមួយនៅតំបន់ស៊ីបេរី (Siberia)។ លោកប្រធានាធិបតី ចូ បាយឌិន (Joe Biden) នៃសហរដ្ឋអាមេរិក បានបញ្ចប់ទស្សនកិច្ចរបស់លោកនៅក្នុងទ្វីបអាស៊ី នៅថ្ងៃពុធនេះ ដោយបានថ្លែងអំណរគុណចំពោះកងទ័ពសហរដ្ឋអាមេរិកនិងគ្រួសាររបស់គេ ដែលបានផ្តល់ជំនួយទៅឲ្យប្រជាពលរដ្ឋនៃប្រទេសជប៉ុននៅក្រោយការរញ្ជួយដីនិងរលកទឹក ស៊ូណាមី (Tsunami) កាលពីថ្ងៃទី ១១ ខែមិនាមុន។ រដ្ឋាភិបាលចិនកំពុងតែសុំឲ្យអ.ស.ប.នាំមុខគេក្នុងការខំប្រឹងប្រែងស្ថាបនាប្រទេសលីប៊ីឡើងវិញ នៅក្រោយពេលសង្គ្រាមពេលដែលខ្លួនអំពាវនាវឲ្យមានអន្ដរកាលនយោបាយនៅក្នុងប្រទេសនៅភាគខាងជើងទ្វីបអាហ្រ្វិកដែលឆេះឆាបដោយសង្គ្រាម។ បស្ចឹមប្រទេសបានផ្សាយសេចក្តីព្រាងនៃសេចក្ដីសម្រេចចិត្ដរបស់ក្រុមប្រឹក្សាសន្ដិសុខអ.ស.ប.នៅថ្ងៃអង្គារដែលសុំឲ្យដាក់ទណ្ឌកម្មលើលោកប្រធានាធិបតី Bashar al-Assad នៃប្រទេសស៊ីរី សមាជិកគ្រួសារដ៏មានឥទ្ធិពល និងអ្នកជំនិតនឹងលោក ក្នុងគោលបំណងដើម្បីបញ្ឈប់ការបង្ក្រាបរបស់រដ្ឋាភិបាលដែលមានជាបន្ដទៅទៀតទៅលើពួកជំទាស់។ លោក Yoshihoko Noda និយាយថា ការទុកចិត្ដទៅលើសេដ្ឋកិច្ចនៃប្រទេសនេះនឹងមិនត្រូវបានរង្គោះរង្គើដោយសារការបញ្ចុះកម្រិតបំណុលរបស់ប្រទេសជប៉ុនដោយទីភ្នាក់ងារឥណទានអន្ដរជាតិទេ។ ក្រុមមន្ដ្រីរៀបចំការបោះឆ្នោតនៅក្នុងប្រទេសលីបេរីយ៉ា រាយការណ៍អំពីចំនួនមនុស្សបន្ដិចបន្តួចដែលចេញទៅបោះប្រជាមតិអំពីរដ្ឋធម្មនុញ្ញ។ ចៅក្រមនៅទីក្រុងញូវយ៉កបានបដិសេធការចោទក្នុងបទចាប់រំលោភភេទប្រឆាំងលោក Dominique Strauss-Kahn អតីតនាយកមូលនិធិរូបិយវត្ថុអន្ដរជាតិ នៅមួយថ្ងៃក្រោយពីក្រុមរដ្ឋអាជ្ញាសម្រេចដកពាក្យបណ្ដឹងវិញ។ អង្គការសិទ្ធិមនុស្សអន្ដរជាតិ កំពុងតែសុំឲ្យប្រទេសបង់ក្លាដែសបញ្ឈប់អាជ្ញាធររបស់ខ្លួនកុំឲ្យសម្លាប់ក្រៅផ្លូវតុលាការ ហើយនឹងការរំលោភដទៃៗទៀតដែលមានការអះអាងថាបន្ដប្រព្រិត្ដធ្វើទោះបីរដ្ឋាភិបាលប្ដេជ្ញាចិត្ដថានឹងបញ្ឈប់ក៏ដោយ។